คาดหุ้นสัปดาห์หน้าแกว่งขึ้น
ศูนย์กสิกรไทย คาด แนวโน้มดัชนีหุ้นไทยสัปดาห์หน้า มีโอกาสแกว่งขึ้น จากทุนไหลเข้า - ตั้งครม.
30 ก.ค. 2554

ศูนย์กสิกรไทย คาด แนวโน้มดัชนีหุ้นไทยสัปดาห์หน้า มีโอกาสแกว่งขึ้น จากทุนไหลเข้า - ตั้งครม.
บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองแนวโน้มหุ้นไทยสัปดาห์หน้า 1-5 ส.ค. 2554 ดัชนีมีโอกาสแกว่งตัวในขาขึ้น จากกระแสเงินทุนไหลเข้า และการจัดตั้งรัฐบาลที่คงมีความชัดเจนมากขึ้น โดยคงจะต้องติดตามความคืบหน้าประเด็นการขยายเพดานหนี้สหรัฐฯ การรายงานตัวเลขเศรษฐกิจสหรัฐฯ
อาทิ คำสังซื้อสินค้าโรงงาน เครื่องชี้วัดการจ้างงาน รวมทั้งผลประกอบการไตรมาส 2/2554 ของบริษัทจดทะเบียนทั้งในและต่างประเทศ รวมถึงการประกาศตัวเลขเงินเฟ้อของกระทรวงพาณิชย์ไทย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,127 และ 1,109 ขณะที่แนวต้านคาดว่าจะอยู่ที่ 1,140 และ 1,150 จุด ตามลำดับ
โดยในสัปดาห์ที่ผ่านมา ( 25-29 ก.ค. ) ดัชนีหุ้นไทยปรับตัวเพิ่มขึ้น นำโดยแรงซื้อหุ้นกลุ่มธนาคาร จากอานิสงส์เงินทุนไหลเข้า โดยดัชนีปิดที่ระดับ 1,133.53 จุด เพิ่มขึ้น 1.11% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 8.32% จากสัปดาห์ก่อน มาอยู่ที่ 31,857.75 ล้านบาท โดยนักลงทุนต่างชาติ และบัญชีบริษัทหลักทรัพย์ซื้อสุทธิ ขณะที่นักลงทุนสถาบัน และนักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 318.02 จุด เพิ่มขึ้น 2.43% จากสัปดาห์ก่อน